Οι αιμορροΐδες 1ου και 2ου βαθμού δεν χρήζουν ποτέ χειρουργικής θεραπείας, γιατί κατά κανόνα αντιμετωπίζονται αποτελεσματικά με συντηρητικά μέσα, σε επίπεδο εξωτερικού ιατρείου, χωρίς γενική αναισθησία. Τα εκάστοτε συμπτώματα εξαλείφονται με μη χειρουργικές επεμβατικές μεθόδους, οι οποίες περιλαμβάνουν τα ήπια υπακτικά, τη σκληροθεραπεία, την απολίνωση με ελαστικούς δακτυλίους, την κρυοπηξία με υγρό άζωτο και τη θερμοπηξία με υπέρυθρη ακτινοβολία ή Laser. Η οριστική και αμετάκλητη, όμως, θεραπεία της προχωρημένης συμπτωματικής αιμορροϊδοπάθειας (3ου και 4ου βαθμού) υλοποιείται αποκλειστικά και μόνο με χειρουργικές μεθόδους, οι οποίες περιλαμβάνουν τη ριζική αφαίρεση των αιμορροϊδικών όζων (αιμορροϊδεκτομή).